khistorydata/jeongjo-sjw-relations huggingface dataset:
정조 19년
死罪臣金憙疏曰伏以千萬夢寐之外本道道臣當此行部之時回程馳到躬傳聖諭此何事也臣以負罪至重之蹤方在逬伏俟勘之中此時祿俸之祗受以義則萬萬不宜以分則萬萬不敢故向者地方官之再次輸送也臣皆不敢祗受豈料今日猝當無前之事益添罪上之罪乎緣一螻蟻微臣之妄自引義致有我聖明過中之擧至於如此臣不勝悸懍不勝震剝誠欲卽地滅死而無知也臣伏承諭旨以旣無情勢之可言爲敎而旣有萬死有餘之罪則論以情勢豈有大於此者乎第伏念殿下特令道臣躬往傳諭又使之待領受發程聖念旣極勤摯矣事面逈出尋常矣到此地頭臣若一向執迷而不知變則恐亦非人臣之分故百爾思量之餘他未暇顧冒昧祗受而戴罪在外如例食廩臣未之聞也忘恥喪廉莫此爲甚臣心悚恧曷有其極臣旣萬不獲已依敎祗受而若其胸中之所蘊結則終有所不敢不一暴者矣臣於向者旅店伏奉批旨當其附啓之時宜以區區之所懷仰答開示之至意而義分是懼囁嚅而止只擬早晩登筵悉陳微忱今則賤疾轉痼復路無期誠恐一朝溘然呑不復宣則生而爲負國之臣死而爲不瞑之鬼矣聖批若曰無往非權之諭卽不過泛言事理莫須然疑於未然之前又若曰費慮爲枉費之歸其所以敷心而牖迷者若是乎丁寧諄複臣何敢復有然疑於不敢然疑之地亦何敢更費過慮於不當過慮之時乎但伏念今春江樓旣有權而得中之敎向來聖敎又有無往非權之諭前後辭旨皆不出這箇權字而王言如綸其出如綍擧國臣民莫不有滋甚之惑臣若獨以爲是誠一時泛論之敎云爾則此豈非所謂以順爲正者乎伏況事之旣往者謂之已然方來者謂之未然而已然可推於未然未然可驗於已然此乃事理之所相仍而不可以先後異觀者也臣豈敢遽忘宿昔之憂而終弛過計之慮哉臣於平日篤信大哉之言無異子夏之於聖人而亦不忍欺心欺天負我聖君故聖敎之下敢陳此說臣心雖出無隱臣罪尤合萬隕矣噫特諭以過境者聖意之攸存也更申以前言者愚衷之冞切也此臣所以極知猥越而不避瀆擾屢蒙涵容而惟俟誅殛者也伏乞聖明亟降處分以正臣罪焉仍伏念臣自初迄今生在地上苟延殘喘臣之冥頑於斯已極而人理絶矣臣分滅矣今若誘以事過之後竟無一言而死則雖糜其身而粉其骨何以贖其罪之萬一乎六月二十一日副摠管金漢老第二疏中我慈殿至懇至切極嚴極截之敎是豈今日廷臣所敢承所忍聞者而如臣之不忠無狀者況忝大官之列乎臣於伊時涕血被面心膽墜地崩迫罔措直欲無生而自其退處鄕里冀蒙嚴勘至于今三箇月一疾支離萬念都灰而惟慈敎晝宵仰思則臣誠天地間一罪人也苟於六七年來粗效碎首瀝血之忱少體前後諺敎之旨則豈復有此日之此敎乎以此論之臣之有罔赦難容之罪較然可知矣其何敢自處以無故之人肆然無忌抗顔朝端哉適會狗馬之疾作於此時蠢動不得與罪日積此實臣命卒之秋也惟聖明少垂察焉臣無任云云答曰省疏具悉卿懇三思則惑惑之者疑之也卿若坦然怡然息慮曠懷則前日之雜遝於方寸者將見雲消而氷釋無外將而內迎無牽己而從之故曰艮其背不獲其身行其庭不見其人卿何不念不惑之義乃有云然日來風高遜荒栖屑不瑕有添損節吩咐醫院齎傳藥料兼訊愼度亟回奮翅之想俟可强卽日登途仍傳曰此批答遣史官傳諭
정조 19년
副司直徐龍輔疏曰伏以臣向控惶隘之懇仰冀生遂之澤天官之銜雖蒙體諒戎坦之任依舊縻絆欲申籲則義分是怵欲仍冒瘝曠爲愧氷炭交中歷屢日而若無所措噫臣本門寒而跡素性拙而姿劣傳家訓飭不越誡盈而守分立朝期勉只在量己任職從前踐歷之踰濫孰非兢懼而春間見任之特除尤切懍惕敢引先臣已行之例兼暴私心難冒之義瀝血陳懇冀格天心不圖聖諭諄複至以壯營之異於元戎爲敎臣於是且惶且感雖不得不淟涊盤礴而若其負私門之素戒招一世之嗤點臣未始不顔騂而背汗矣迺者元戎又出於臣門盈盛之懼視曩時尤倍而必遞之義與先臣無已則昔日之所已許之於先臣者寧獨靳之於今日臣身之所當也哉玆敢申暴微諒仰瀆崇嚴伏乞聖明俯賜鑑燭亟遞臣所帶摠戒使之任以安私分不勝大願臣無任云云
정조 19년
以副司直徐龍輔上疏傳于李肇源曰格外之嫌皆蔑嚴畏而然甚於同姓者避銓任於是乎將任格外避嫌之例又出矣況壯勇營之密比倍於訓局則黽勉於彼者逡巡於此是不避其實只避其名亦可曰事理之所固然乎原疏還給此後似此諸凡不載於大典通編大文相避小註相避而以疏來呈者勿踰院閾以爲例
정조 19년
乙卯八月二十一日午時上御春塘臺江華試券科次入侍時行左承旨李祖承記事官趙台榮記注官金良倜記事官吳泰曾弘文提學徐有隣對讀官徐有榘具得魯以次進伏訖上曰內閣提學藝文提學牌招同參考試出榻敎賤臣承命出與內閣提學沈煥之藝文提學閔鍾顯偕入進伏命進前考試有隣等進考考訖命書傳敎曰江華府別遣御史試取賦三中江華進士李章垕三下一通津幼學閔昌呂三下二喬桐幼學南宮惺三下三江華幼學鄭進明竝直赴殿試又命書傳敎曰卽有御考給分而又有到記或節製初試者今番庭試以到記節製等初試先爲許赴事分付上曰無論文武鄕居擧子之上來多寡何如有隣等曰擧子之上來比前最多矣煥之曰武擧子尤爲夥多云二十八日開場則恐難畢試於殿試之前矣上曰殿試日字是何日耶煥之曰來月初四日矣命書傳敎曰今聞兵判言慶科武科初試日字與殿試日字爲七日之間而遐方武士之上來者數甚夥多以三技規矩勢難趁期試取云武初試日字進定於二十六日而京單限二十六日曉頭鄕單限二十八日曉頭六兩之三矢俱越一百五六十步者柳葉箭之五中者雖單技別單書入事分付鍾顯曰今番庭試六慶合設八路咸聚觀光士子逐日雲集卽今如此則臨場可知今番文科初試亦依昨年例以分三所磨鍊擧行恐宜故敢此仰達矣上曰貢人之弊亦不可不念令成均館自數日後捧錄名知其假令然後更爲稟旨可也出擧條命書傳敎曰政官待開門牌招開政冬至正使以一品中依近例問于大臣擬入待下批判府事卽爲下批事分付又命書傳敎曰判義禁聞有情勢許遞滯囚可悶明日政差出待下批牌招開坐命退諸臣以次退出
정조 19년
行都承旨蔡弘履坐行左承旨李祖承坐行右承旨李晩秀坐左副承旨沈基泰坐右副承旨蔡弘遠坐直同副承旨李肇源坐直注書趙台榮仕一員未差假注書具得魯仕直事變假注書李東萬仕
정조 19년
藥房都提調臣洪樂性提調臣沈煥之副提調臣蔡弘履啓曰伏未審日間聖體若何寢睡水剌之節何如臣等率諸醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 19년
李肇源啓曰大司憲金履禧執義崔重圭掌令李益洙未肅拜掌令黃瑨持平黃乃正朴載德在外監察茶時之意敢啓傳曰知道
정조 19년
傳于李祖承曰吏曹判書入侍
정조 19년
有政吏批判書尹蓍東進參判未差參議韓用龜進同副承旨李肇源進以洪明浩爲吏曹參判韓始裕爲兵曹佐郞邊得讓爲判義禁閔鍾顯爲冬至兼謝恩使任焴爲羅州牧使李元圭爲鎭海縣監冬至副使李亨元書狀官趙德潤還付成均博士申溥鄭宗顯學諭崔鳳和崔仁簡鄭敬翰兼春秋馬思人單付
정조 19년
兵批判府事閔鍾顯副司直李亨元副護軍趙德潤竝單付
정조 19년
蔡弘履以吏曹言啓曰秋務方殷科由上京守令榜出翌日皆卽下送草記其餘上來守令皆令明日下送後草記可也事命下矣高陽郡守王道常博川郡守金宗淳龍仁縣監丁遇泰高敞縣監南履範自臣曹催促今已下送之意敢啓傳曰知道
정조 19년
李晩秀以都摠府言啓曰今日入直內三廳武兼禁軍及軍兵等當爲中日習射而國忌相値不得爲之之意敢啓傳曰知道
정조 19년
李晩秀以壯勇營言啓曰本營秋等試射時柳葉箭優等人及外營親軍衛更試入格人別單書入之意敢啓傳曰知道
정조 19년
乙卯八月二十二日卯時上御誠正閣藥房入診入侍時藥房都提調洪樂性副提調蔡弘履左副承旨沈基泰同副承旨李肇源記事官趙台榮假注書具得魯記注官金良倜記事官吳泰曾醫官柳光翼金孝儉金光國周命新李周憲李敏德吳仁豐丁希泰以次進伏訖上曰吏曹判書謝恩守令入侍賤臣承命出傳與吏曹判書尹蓍東鎭海縣監李榮祚偕入進伏樂性等曰朝氣頗涼聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性等曰醫官旣已待令使之入診何如上曰置之仍敎曰卿於涼晨何以自力入來乎樂性曰久未承候故入來矣上曰近日何以消遣乎樂性曰別無消日之資而眩症漸難驚疑轉甚實無支遣之道矣上曰老人本來如此矣樂性曰節使發行期在不遠而副使李亨元及書狀趙德潤竝在罷職中敍用仍任與更爲差出間合有變通之道故敢此仰達矣上曰敍用仍任可也出擧條樂性曰耆老所財力本自不敷養老之需近益苟簡他無着手之處事甚可悶矣賑廳錢一千兩若貸用則庶可以救急目下而就本廳年例送來本司錢中年除二百兩以爲次次還報之地何如上曰依爲之出擧條命書榻敎曰進御金荷茶自今日停止上曰守令進前榮祚進前奏職姓名蓍東曰鎭海縣監李榮祚當爲除朝辭赴任而上來謝恩諉以親年將欲呈遞云事體所在誠極未安推考警責使之辭朝何如上曰拿處可也出擧條命書榻敎曰鎭海縣監拿處之代今日政差出蓍東曰羅州牧使今當差出而本州物衆地大新經賙賑不可不擇差他道有聲績未準限守令竝擬何如上曰依爲之出擧條上曰蔭官之無論有情勢拘格例一番呈遞皆令相換便成謬例而此輩之少涉難便輒呈辭狀者亦出於干恩矣蓍東曰名器之屑越莫甚於近日矣上曰卿於此等處隨事察飭可也仍命退諸臣以次退出
정조 19년
乙卯八月二十二日辰時上御重熙堂右承旨入侍時行右承旨李晩秀記事官趙台榮記注官金良倜記事官吳泰曾以次進伏訖上命讀公事仍書判付訖命書榻敎曰抄啓文臣正月朔二月朔課講明日爲之晩秀曰御考恩賜給帖赴試之規每御考榜出自內閣考準榜目及試券後直赴給分等儒生依直赴殿試帖例成給帖文及其赴試之時該儒生以所受帖文來納內閣則更考恩賜案以帖文準式依例許赴之意成小帖粘連出給仍爲知委四館所及禮曹過科後令成均館推納赴試儒生所受帖文於內閣卽爲爻周事載在節目而儒生之受帖納帖易致相混每科之赴與不赴終難的知且徒以文牒往來或恐中間生弊科試許赴法意至嚴御考恩賜事體尤別見方慶科在前不可不申加修明永爲定式始自今御考恩賜儒生臨科來呈所受帖文於內閣則內閣考準案冊成給小帖待當給儒生畢分給後以御考恩賜儒生幾人給帖許赴之意措語啓辭用禮曹許赴草記之例仍以此意知委四館所及禮曹自禮曹又以依內閣關恩賜儒生幾人許赴會試之意草記後文移四館所使之互相憑考始爲許赴過科後令成均館收納帖文於內閣一一爻周後亦爲措語啓辭用兵曹爻周草記之例依節目擧行無或違越以重恩賜之體以杜冒赴之弊而以此添載於本閣節目及禮曹謄錄太學成典似好故敢此仰達矣上曰所奏好矣依爲之雖以尋常恩賜初試言之許赴草記只有於禮曹爻周草記只有於兵曹者事甚斑駁殊非嚴科場之意此後文武科初試臨期許赴科後爻周禮兵曹均一其例爲之事分付可也出擧條晩秀曰年來泮民生齒日蕃産業日艱至於懸房設置法意何如而一歲應役數近二萬切痼之弊漸至難支庚戌春間特命詢瘼其時同成均徐有防以八條弊瘼仰達皆蒙許施之恩其中各官貿奴勒買外上之習三司禁吏陳肉納贖之弊最爲呼冤之端聖批諄勤嚴立科條從此泮民漸有息肩安堵之望矣時日稍久弊復如前宮奴之白地橫挐無異攘奪廉價賣買作爲牟利禁吏之不禁私屠反侵懸房執其應宰之肉徵以疊屠之贖者少無顧畏一如前日雖尋常禁條猶不敢踰越況特敎飭禁寔出於恤民隱嚴法典之聖意則幺麽吏奴無難冒犯事之痛駭莫此爲甚年前泮民輩以館堂擧條書揭懸房旋以事涉猥屑京兆禁之日前諸典僕來訴於臣皆願依前還揭而飭禁之嚴不嚴不係擧條之揭不揭更爲申飭各宮房及三法司此後又有科外侵漁之弊以違越受敎之律隨現重繩事申明分付恐不可已臣適待罪本館故敢此仰達矣上曰依爲之與其謄書付壁之近於猥越曷若精刻虔揭之不爲皇悚乎初下擧條及今番擧條同爲書揭如是之後宮奴之作弊禁吏之犯科隨現嚴治至於疊屠之弊卿亦各別察禁旣知其撤板則卿莅任幾朔今始筵稟泄泄甚矣千餘戶泮人何以仰哺於泮長乎此後拔例淬礪深軫不茹之戒因此思之曾以過期未婚之謬俗有別般矯革之飭令聞於卿之今筵所奏渠輩百計隱匿無以査出云苟有紀綱何難爲此限三日卿其一一搜出勸婚後草記今又更飭而若或如前卿與久任郞官難免不職之責另加着意擧行此亦爲泮人之意也出擧條命退承史以次退出
정조 19년
行都承旨蔡弘履坐行左承旨李祖承坐直行右承旨李晩秀坐左副承旨沈基泰坐直右副承旨蔡弘遠坐同副承旨未差注書趙台榮仕直一員未差假注書曺錫中仕事變假注書尹致永仕
정조 19년
李祖承啓曰明日再明日懿陵忌辰祭齋戒正日二十大日徽陵忌辰祭正日相値視事頉稟之意敢啓傳曰知道
정조 19년
李晩秀啓曰大司憲金履禧執義崔重圭掌令李益洙牌招啓辭未下掌令黃瑨持平黃乃正朴載德俱在外監察茶時之意敢啓傳曰知道
정조 19년
李祖承啓曰抄啓文臣課講明日爲之事命下矣何承旨進去乎敢稟傳曰同副承旨進去
정조 19년
事變假注書李東萬汰去代以尹致永爲事變假注書
정조 19년
以假注書望筒傳于李晩秀曰曺錫中權察廳任
정조 19년
蔡弘履啓曰同副承旨李肇源禁推事命下矣依定式遞差傳旨捧入之意敢啓傳曰知道
정조 19년
判義禁前望單子入之尹蓍東落點
정조 19년
傳于李晩秀曰判義禁聞有實故許遞前望單子入之待下批牌招察任
정조 19년
判義禁前望單子入之鄭好仁落點
정조 19년
以洪義榮囚單子傳于李晩秀曰飭已行放送
정조 19년
以忠淸監司柳焵狀啓巡過邑農形優劣被災淺深逐邑條列事判付內啓下備邊司爲旀湖西農形卽所關念而觀此狀本如牙山新昌在所別般留意其餘晩移諸邑亦豈可以此壃之穰穰不念爾界之獨荒乎況於昨年瘡痍之餘尤當顧恤今則霜信已過滌場不遠嚴飭道臣所以奠土安業之方別具意見論理附啓於年分狀聞爲良如敎
정조 19년
李祖承以弘文館言啓曰副修撰申大尹旣有只推之命卽爲牌招何如傳曰允
정조 19년
沈基泰以義禁府言啓曰卿宰禁推該府草記待批下捧供載在大典通編矣時囚罪人洪義榮係是宰臣敢啓傳曰已命放送矣
정조 19년
吏曹啓目珍山縣監金箕南除朝辭赴任事行會何如判付啓依允爲旀未下直守令使之明日辭朝爲良如敎
정조 19년
校理朴吉源疏曰伏以臣材器空疎素乏一能年紀晼晩已近六旬而釋褐以後偏荷陶勻之澤濫廁法從之列出入三司已至六年之久前後屢叨未效一日之責每自循省只增愧恧惟期奔走殫竭以圖涓埃之報玆敢有除輒膺視若儻來之物此豈臣才猷學識可堪見職而然哉況今國綱漸弛俗習日渝可言之事可救之弊非止一二而如臣庸陋冒居言責之任終無一言之矯救則其如國事何哉臣請先從時務中最先急者爲殿下洞陳之惟聖明少垂察焉噫有國所重莫如言路而近日以來言路不張讜直之言寥寥未聞噤默之風滔滔皆是殿下曷嘗見上自衮闕下至官箴能有極言竭論之人耶除非驅人惡逆之目絶無彈人是非之事況於君德之闕遣時政之得失其能匡救而矯正如古鯁直之爲乎仗馬之斥不幸近之飢烏之譏無人免焉此固朝廷之深羞世道之竊憂者也職玆之故臺閣之任通擬不古而至於都憲責任之重與他自別掄選之法從古其難苟非山林宿德之士淸朝直截之人莫直居之決不可人人而僥濫也明矣夫何近日便作漫職一登宰列莫不通望數遞重任率多冒據有識之竊嘆厥惟久矣請令廟堂定其界限如經筵禮議之爲亞三銓階梯以重官方以嚴淸選其外三司之臣亦皆愼簡仍爲久任以開進言之路如在職日久而終無一言論事者施以刊改之典則來諫之盛德人皆欽服不諱之風采庶乎可觀豈不美哉且以向來事言之六月卽擧國同慶之月也伊時臺臣之不爲詣臺固非可罪之端而間或有詣臺而旣不敢傳啓又不出姑停其來其去何意何事臣未知臺閣古規果有是否苟無此例則其爲貽羞殆無餘地館直之不見交代任自出去者除非陳情徑出之人則求之館規未之聞焉其爲駭然亦莫甚矣三司執法之地有此冒犯而壞損尙何望責人之過而論人之失耶請三司諸臣一竝査出施以罷職之典斷不可已也噫昨秋失稔無處不然今春設賑幸得善了俾斯民獲免顚連者何莫非聖上之盛德大惠而但富民勸分雖有古例勒奪甁罌之儲乾沒吏卿之手實效難食無補於賑政怨聲載播流害於平民自朝家特軫此弊預加防禁雖是報備局許題之事亦令待秋準報甚盛典也今則秋節已屆穡事將登爲守令者果能以本色一一還給不負朝家信令之意耶設或準數出給從中偸弄之弊亦難保其必無若然則所謂還報云者有名無實而反不如修啓論賞之時請嚴飭三南依朝令準給亦令痛戢吏奸俾無中間消瀜之弊焉昨年還穀停退蕩減之外代捧之數亦甚夥然今秋捧糴時當還作本色而吏緣爲奸官或不察土豪之多納代穀者反獲其利貧戶之少受本色者偏被其害臣於待罪嶺邑時亦嘗聞如此之弊矣且至愚者民也徒信奸吏之筆端不識當納之數爻麤荒之穀加數受食精鑿之米無辭備納其所受害誠極可矜請令廟堂嚴飭諸道痛革其弊仍又抽栍摘奸以爲隨現重繩之地焉懲貪奬廉有國之先務而挽近以來貪旣不懲廉亦不奬世無氷蘖之操人多脂膏之潤貪墨成風廉白無聞此其何故哉噫王法莫嚴於治贓而今則不然雖有犯贓之人一經勘罪旋卽蒙赦淸官腴邑兜攬如舊賞罰之分明生民之受困職由於玆言念及此良覺寒心請令道臣抄啓廉吏隨卽奬用懲貪之典更加修明爲守宰而以貪婪獲罪者雖歲抄及赦令切勿輕易擧論以爲彰癉之方焉噫士子國家之元氣而趨向之不端躁競之成習莫近日若也四學齋任之勸課應講蓋出求才之聖意而反作倖科之階梯纔讀一部詩書輒圖四學掌色看作竗徑恬不知恥風習之渝薄日益甚矣人才之作成顧何望乎請從今以往一經純通者更以二經應講竝得純通然後稟知論賞如直赴會試與給分之載在法典者姑勿擧論以爲杜倖門而正士趨焉至於文體粹駁實關世道之汚隆而書法亦然可見心術之邪正其不可忽者有如此矣而近來所謂唐學爲弊轉甚文體噍殺不似治世之音書法傾斜竊失淳正之體至若器用什物之間專尙奇巧鋪置一室慕效唐人搢紳家子弟率多外走於此事全不着力於實工有識之憂嘆容有極哉請自陞庠文體書法之稍涉唐學者一切嚴禁文雖合作筆若礙眼則置之落科仍自今番使行器用之奇巧者勿爲購來事令廟堂另飭象譯輩期有丕變之效焉紋緞之禁何等申嚴而近俗侈靡法禁解弛搢紳家婚具間有冒禁令而用文緞者故閭巷富民爭慕效之白晝布上和買依舊不禁則已旣禁之後豈容如是紀綱所在萬萬駭然今後犯禁者令該廳禁戢之文昭載節目請令捕廳限其朔數更申前禁各別嚴飭而如有犯者隨其現發繩以當律以信法意以革侈習焉禁松之法自來至嚴雖以四五十年前事言之環城四山長松簇立鬱密成林矣近年以來法禁漸弛民習益巧枝葉之倫取姑勿暇論根株之犯斫殆無虛日幾何而不爲牛山之童濯乎當初之分授各營設置參軍者蓋欲藉軍門之威以防偸斫之徒而其所禁護之效反不如前設施之意果安在哉請各營將臣爲先從重推考仍令廟堂發遣郞官周察四山以爲考勤慢行賞罰之地焉山腰以上之不得犯耕法意甚嚴而人皆趨利民不畏法漸次起懇延及山上殘山短麓便作畎畝之縱橫莎根草荄盡入來鋤之掘去故每當潦兩之時沙土流下川渠塡塞濬川之役逐歲不止而土崩之勢非力可遏徒費營門之財力未見疏濬之功效事之寒心無過於此今若不防其本而徒治其末則雖歲費萬金之財日用千鍤之力隨濬隨塞徒勞無益請申飭京兆及五部都城內山腰以上起耕處一倂陳廢仍使被之莎草種以樹木以防沙流土下之弊則山脊禁耕之法可以申明川渠疏鑿之費可以少省矣今年穡事以大體言之可謂豐登而夏雨稍晩水田移揷間或失節秋後成熟多遜旱田臣於日前差祭西陵去來之路歷見農形田種名穀雖謂之無前大豐未爲過也而至於水田之最後晩移處靑莖直立黃熟無望者亦或有之此不過數十里間路傍所見而猶尙如此諸道農形可以推知今則收獲之期已迫踏驗之政在卽若無晩移給災之擧必有白地徵稅之弊請令廟堂發關諸道申飭各邑守宰無得委之吏鄕必皆躬自檢察隨處分等從實執災俾無一夫呼冤之端以示八域同慶之意焉今臣所陳諸條雖是陳腐之說而目下之時弊民瘼亦不外是玆切憂愛之忱略效膚淺之見惟殿下幸勿以人而廢言焉仍念臣以人則至疲軟也以學則極魯莽也加以年衰百無一取雖閑漫職任猶懼不堪矧玆經幄論思之任豈有一分堪承之望哉伏乞天地父母俯諒臣不稱之實特遞臣所帶之職仍命選部勿復檢擬於館職之望以安私分以重公器焉臣無任屛營之至省疏具悉大體皆是時務中可言而又以近來弊習之驅人惡名爲言爾言是矣大司憲爲漫職多冒據請令廟堂定限事風憲之長卽古之都御史爲任何等至淸且重則萬一濫竽所關非細然亦豈無當爲者爲於其間哉以若重選有若論斥至請定限則已通人其在敦廉尙恥之方當如何區處乎竝與定限事令吏郞問于大臣仍具銓官意見論理稟處出場言官之在職日久終無一言者刊改事宋有辱臺之罰以五十日爲率古今之時措各異則制律而求言反或近於拘攣但宜付之銓曹敢諫者奬拔不言者斥黜俾修激揚之政爲可臺臣之詣臺不爲傳啓又不出姑停事聞甚駭然貽羞臺閣莫大於此當該臺臣施以不敍之典館職之不見交代出去者係是初聞人雖不若古顧其職則果何如當該玉堂罷職事依施爲此無於例之事而政院無一言不出姑停及不交代替直時當該承旨禁推諸道富民勸分還給事向於賑廳粘目亦有提飭而爾言又如此必有所知而然然則道臣之曰以準給云者豈成說乎更令嚴飭使之摘發狀聞昨年還餉事勿論停減代捧當有偸弄容奸亦令三南道臣先從最不勤之一二守宰報聞以爲懲他之地選廉吏事實爲目下實政苟合懲貪宜先爲此依施以貪獲罪者歲抄赦令勿論事當有界限令禁府問于大臣稟處四學齋任一經純通者更以二經應講竝得純通然後稟旨論賞事依施如直赴會試給分雖一經何妨乎此後一經純通與通依前許赴初試略以下初勿出榜又如三經俱誦者略粗依例出榜論賞近來所謂唐學事豈但曰不似治世之音況書法傾斜云云爾言尤好文任泮長之爲主試之任者苟能留意陞黜其弊不難矯以此嚴飭今番使行器用奇巧之勿爲購來事依施卽令廟堂嚴飭紋禁之後搢紳家婚具間有冒禁而富民效之云者誠如風傳其可曰有國有法乎今後犯禁付之捕廳糾察載於印頒事目更令廟堂定限令捕將期於捉納仍以此意嚴飭諸道松禁事可勝言哉依施俾有實效城內山腰以上犯耕處陳廢事亦爲依施晩移白地徵稅事不待爾言已有爲慮令廟堂別般嚴飭畿甸三南近或求言則躗言踵至反壞世道爾疏能免此此所以逐條賜批以示優容之意爾其勿辭從速察職
정조 19년
乙卯八月二十三日辰時上御誠正閣諸承旨持公事入侍時行都承旨蔡弘履行左承旨李祖承行右承旨李晩秀左副承旨沈基泰右副承旨蔡弘遠同副承旨李肇源記事官趙台榮假注書具得魯記注官金良倜記事官吳泰曾檢校待敎徐有榘以次進伏訖上曰無公事承旨先退可也弘履等退出晩秀等進奏各房公事命書判付訖上曰領府事處傳諭誰爲進去乎弘遠曰兼春秋安經心進去矣上曰例於傳諭事變注書必進去則今乃兼史何爲進去乎此是政院之誤爲分付仍命書榻敎曰當該承旨推考不當進去而進去之兼史還來後拿處當該不爲進去之事變假注書汰去命書傳敎曰判義禁聞有實𧏮許遞前望單子入之待下批牌招開坐肇源曰同罪未敍人隨卽提稟事曾有定式矣前同義禁李亨元前掌令趙德潤今已蒙敍而前判義禁洪秀輔前大司諫尹弼秉前獻納韓致應前持平金驥燦係是同罪故敢此仰達矣上曰敍用可也出擧條命書傳敎曰抄啓文臣正月朔二月朔課講入侍爲之賤臣承命出傳抄啓文臣金近淳等以次進講上曰今於諸臣應講也文義全不通曉事甚駭然矣二月朔課講則肄習文義後更爲待令可也諸臣講訖命退諸臣以次退出
정조 19년
行都承旨蔡弘履坐行左承旨李祖承坐直行右承旨李晩秀坐左副承旨李勉兢坐直右副承旨李羽晉坐同副承旨蔡弘遠坐注書趙台榮仕一員未差假注書曺錫中仕直事變假注書尹致永仕
정조 19년
李祖承啓曰抄啓文臣課講明日爲之事命下矣何承旨進去乎敢稟傳曰左承旨進去宣傳官試講久未爲之而初試在再明該廳秋等試射明日已出令試講一體待令
정조 19년
傳于李勉兢曰左副承旨馳詣懿陵奉審摘奸以來
정조 19년
傳于李羽晉曰右副承旨入侍
정조 19년
傳于李祖承曰有司堂上入侍
정조 19년
蔡弘履啓曰新除授吏曹參判洪明浩除拜後過三日不爲出肅依定式推考警責仍卽牌招察任何如傳曰許遞必是下吏所爲堂上何知前參判黃昇源敍用仍任與參議牌招開政守令有闕之代今日政差出待下批仍令一兩日內辭朝
정조 19년
吏曹吏曹參判黃昇源仍任事承傳
정조 19년
蔡弘履啓曰吏曹郞廳來言承旨有闕政事取稟傳曰今日政差出待下批牌招察任
정조 19년
有政吏批判書尹蓍東服制參判黃昇源進參議韓用龜進行都承旨蔡弘履進以李羽晉爲承旨李羲甲爲副校理金和鍾爲吏曹佐郞許默爲懷德縣監鄭弼祚爲黃山察訪兼引儀單宋畊玉遞付京職事承傳兼掌令單趙德潤兼春秋單楊致鶴權管單李功懋還付事承傳
정조 19년
兵批判書沈煥之進參判趙鎭寬差祭參議沈基泰未肅拜參知崔守魯入直左副承旨李晩秀進鷺梁別將單黃壽海仍任事承傳副護軍朴孝晉副司直洪秀輔洪明浩尹弼秉李肇源竝單付
정조 19년
以典醫提調望筒傳于蔡弘履曰前提調仍任
정조 19년
以兵批政官書啓傳于李肇源曰在外參知許遞前望單子入之待下批牌招察任
정조 19년
兵曹參知前望單子入之沈基泰落點
정조 19년
吏曹典醫提調黃昇源仍任事承傳
정조 19년
傳于蔡弘履曰承旨前望單子入之
정조 19년
李晩秀啓曰合辭許久闕啓事甚未安除在外外未肅拜兩司諸堂竝卽牌招何如傳曰允
정조 19년
以大司憲金履禧牌不進推考傳旨傳于李晩秀曰昨日堂疏旣請改式則情勢似然本職許遞
정조 19년
以執義崔重圭掌令李益洙正言李海淸牌不進罷職傳旨傳于李晩秀曰只推
정조 19년
李晩秀啓曰大司憲金履禧執義崔重圭掌令李益洙牌招啓辭未下掌令黃瑨持平黃乃正朴載德在外監察茶時之意敢啓傳曰知道
정조 19년
李祖承啓曰臣與同副承旨蔡弘遠伴直矣謂有情勢陳疏徑出原疏以齋日纔已退却而伴直無人新除授左副承旨李勉兢卽爲牌招何如傳曰允
정조 19년
以江華留守金履翼別遣御史李始源狀啓鐵箭柳葉箭入格矢數成冊上送事判付內啓下兵曹爲旀柳六兩技入格是在敎鍊官一所金源爀等十八人二所別軍官金胤祚等十七人竝直赴殿試使之來赴殿試爲旀單技入格是在一所別抄軍官閑良黃處信等一百十四人二所壯膂右列軍官司果朴乃冕等一百十六人直赴會試待其齊到兵曹稟旨試取爲有矣規矩段若以今科初試規矩爲之則入格必些少以柳葉箭二中片箭一中帿箭貫革三中以上三技中取二技試官段該房承旨臨時更稟爲旀直赴會試人等斯速起送事御史留守處卽爲下諭爲良如敎
정조 19년
以江華留守金履翼狀啓出身入格人等矢數修成冊上送事判付內啓下兵曹爲旀柳葉箭貫邊出身敎鍊官金履鉉張聖維出身金重厚本府自辟邊將隨窠差送後狀聞其餘邊二中別將金景國等五人內下筒介一部卿其祗受後分給事回諭爲良如敎
정조 19년
李勉兢以備邊司言啓曰卽見平安兵使申應周狀啓則以爲嘉山郡所在壯勇營句管渴馬倉營建旣久圮朽摧折不堪貯穀到今改建則依丁卯舊制似涉便當而容入物力似不下數千兩其所區處之方令廟堂稟處爲辭矣渴馬倉之設置非但已多年所外而兵營檢察內而壯營句管則事體與他自別庫舍之頹圮者不可不及時改建而旣已改建則丁卯舊制之遵用實合事宜依狀請施行之意分付至於所入物力分數多寡有難遙度兵營所在公貨錢木中從實數綽約磨鍊取用後修成冊報本司以爲會減之地事一體知委何如傳曰允曉星嶺卽關西關防之咽喉又置古城鎭爲鎭守之地此錦南君鄭忠信之事業而設倉儲餉純大米之爲近萬石未聞於三南而此兵使李日躋之經綸居多若其形局之奇壯觀於道臣李宗城帥臣張泰紹鄭纘述諸人之前後狀辭歷如指掌蓋駒峴在曉星之右而峴下之倉前臨大野其制如左右植足有飮吸長江之勢倉號灘名之渴馬傳稱者良有以也則敢以蟣蝨一鎭將蠹謀蛙智葺新而廢舊形局換改殆類足之縶而口之銜未幾捧留各邑之說出倉底之民戶漸致稀闊云其在重關防爲形局之道旣聞之豈可使之復舊修葺而已乎年前重修時當該鎭將令帥臣拿去開坐倉廨嚴棍懲礪以此傳敎揭之該鎭廳壁事分付可也
정조 19년
李羽晉以義禁府言啓曰前承旨林濟遠李勉兢李肇源等推考事傳旨啓下矣李勉兢李肇源今方待命拿囚而林濟遠下去忠淸道石城地云依例發遣府書吏拿來何如傳曰飭已施矣此囚置之
정조 19년
李羽晉以義禁府言啓曰南兵使李格狀啓內長津前府使李吉培罪狀令攸司稟處事啓下矣李吉培今方上來待命拿囚之意敢啓傳曰知道
정조 19년
李羽晉以義禁府言啓曰姑放罪人朴宗正保放罪人李汝節査啓旣已啓下依例還囚後議處之意敢啓傳曰知道
정조 19년
李羽晉以義禁府言啓曰嚴囚罪人孔胤恒更招公事判付內當該執筆都事爲先拿處事命下矣當該都事尹鎰拿囚之意敢啓傳曰付過放送
정조 19년
義禁府啓目粘連向前曺學臣議處云云以此照律何如判付啓該道貶目只言其致斃之多至三人而已殺與自殺未嘗區別則渠之供招豈足爲別般發明之端乎設使自殺濫杖之律渠何敢免乎以此勘放後草記爲良如敎又啓目粘連向前李郁延議處云云更令道臣詳査狀聞後稟處何如判付啓依允爲旀行査間保放爲良如敎又啓目鎭海縣監李榮祚原情云云傳旨內辭緣泛稱遲晩刑推得情何如判付啓格外乙仍于爲特恩渠焉敢以年限前親年敢爲呈遞之計乎甚於徐洛修之所爲是置絜矩自絜矩紀綱自紀綱渠之遞任猶屬寬典而飭意已施分揀放送爲良如敎又啓目殷山前縣監權中憲矣本府議啓內還上法意何等至嚴而一任奸猾恐意幻弄立本取剩之數至於二千五百八十餘兩之多作錢爻區處顚末免有該邑之文簿則不可以躬無所犯有所容貸以此照律罪杖一百收贖告身盡行追奪流三千里定配私罪奉敎身爲法從之列者爲此武倅不讀書者所不爲之擧此等守令尋常處之何以懲他而戢後乎何論功議有無決杖刑推得免猶可謂失刑因其律名邊遠定配所發配爲良如敎又啓目粘連推考次孔胤恒更招云云問目內辭緣泛稱遲晩刑推得情何如判付啓嚴飭之下口招猶且雜以文字當該執事都事爲先拿處卿等從重推考其矣供招勿施爲去乎卽爲開坐逐條嚴問以聞爲有矣前此飭禁何如則口招之文字捧供尙不痛革謬習禁府事萬萬駭然擧行等節專在羅卒之操切則焉敢一味若此乎首隷過齋後嚴刑限三次懲勵次出付刑曹爲良如敎又照目前承旨李勉兢李肇源等矣傳旨內政院無一言不出姑停竝推考罪各杖八十收贖奪告身三等私罪奉敎飭已行分揀放送爲良如敎又啓目粘連昌原府査案按覈御史柳畊書啓判付據發遣府郞收議云云臣好仁臣等之意則李汝節數年居官被杖致死者多至二十五人雖一一皆因公邂逅聽聞所及已不勝驚駭而其中鄭鉉等三人酷訊毒杖實涉故殺一人之死猶足以償命是白乎矣宮長殺人觀其公事私恕之別法有所闊狹故今此大臣卿宰許多收議不能無參差不同是白乎所臣等愚昧之見顧何敢指一議定而臣等執法之官也只知具濫殺人命者法不當輕貸一律上裁何如判付啓一守宰償命當否何難議讞而爲此左右看之語者王府體貌固如是乎卿等議啓中只知其濫殺人命之法不當輕貸一律云者此律此法在於大明律乎大典乎續錄乎後續錄乎續典乎典律通補乎受敎輯錄乎秋官誌乎官長之濫殺者因公則其律太歇由私則必皆代殺李汝節坐律之當死與不當死在於公與私而卿等語不到此泛云濫殺若此而何以執定於殺活之際乎卿等爲先從重推考以爲掌獄不職者之戒爲旀僉議中禮判言甚的當兩鄭哥致命之公私與否過齋後卿等備員開坐大張刑威嚴問捧招於李汝節處以聞爲旀汝節段爲先具格式枷杻囚之重囚之間爲良如敎又啓目粘連向前劉泰說身爲守令辭朝前擅自下鄕事極可駭以此照律何如判付啓依允又啓目長津前府使李吉培原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允又啓目興陽前縣監朴宗正原情云云問目內辭緣半吐半呑終不直陳究厥情狀極爲痛駭所當請刑是白乎矣曾經侍從勿爲請刑載在大典通編議處何如判付啓依允
정조 19년
義禁府啓目推考次孔胤恒更招云云問目內辭緣泛稱遲晩刑推得情何如判付啓思其姓字姑爲百分參酌付過放送爲良如敎
정조 19년
乙卯八月二十四日辰時上御重熙堂右副承旨入侍時右副承旨蔡弘遠假注書曺錫中記注官金錫泰記事官吳泰曾以次進伏訖上曰昨年慶科武試官望謄入賤臣承命出謄入上命弘遠書公事判付訖命退承史以次退出
정조 19년
乙卯八月二十四日辰時上御重熙堂有司堂上入侍時行右承旨李祖承記事官趙台榮記注官金錫泰記事官吳泰曾有司堂上徐有隣李時秀以次進伏訖上曰廣州留守自南城今日上來云耶有隣曰聞今日果爲上來云矣上曰待其上來擧行節目諸堂爛加消詳磨鍊以入可也上曰外方擧子之上來者多乎有隣等曰擧子果多數上來故聞市直從以聳貴云矣命退諸臣以次退出
정조 19년
行都承旨蔡弘履坐行左承旨李祖承坐行右承旨李晩秀坐左副承旨李勉兢坐右副承旨韓用龜坐直同副承旨尹光普坐直注書趙台榮坐一員未差假注書曺錫中仕直事變假注書尹致永仕
정조 19년
李勉兢啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 19년
蔡弘履啓曰右副承旨李羽晉同副承旨蔡弘遠今日不爲仕進竝卽牌招何如傳曰允
정조 19년
傳于李晩秀曰課講入侍
정조 19년
承旨前望單子入之韓用龜尹光普落點
정조 19년
李勉兢啓曰今此合六慶慶科庭試武科初試一二所監試官當爲受點進去而司諫徐有沂獻納閔師宣正言蔡弘直在外諫院只有大司諫權裕正言李海淸無以備員受點何以爲之敢稟傳曰在京外竝許遞前望單子入之待下批牌招以爲備員受點之地今番科名係是莫大之慶當令渠輩盡其才無或一人之遺珠而名以科場則濫雜亦不可不禁專在監試官察飭之如何預以此意嚴飭兩司可也
정조 19년
兩司前望單子入之執義朴瑞源司諫鄭東觀獻納李貞運掌令鄭毅祚李儒修持平金銑金羲淳正言洪秉臣落點
정조 19년
以掌令李儒修司諫鄭東觀獻納李貞運牌不進罷職傳旨傳于李勉兢曰只推
정조 19년
以刑曹都囚徒弘文館書吏嚴囚事傳于李勉兢曰不以實告之委折嚴杖取招竝與現告漏落人査出以聞
정조 19년
尹光普以禮曹言啓曰來九月初四日桓祖大王懿惠王后追躋永興本宮殿下卽阼二十年慈殿寶齡望六加上尊號景慕宮追上尊號慈宮寶齡周甲慈宮加上尊號合六慶慶科大庭試文科殿試時節目當爲磨鍊而凡於殿試親臨與命官前期稟旨後磨鍊節目事曾有定式矣今番則何以爲之而處所以何處爲之乎敢稟傳曰當於春塘臺親臨武科同爲設行九日製進定於初試後而日字臨時稟旨可也
정조 19년
李晩秀以兵曹言啓曰來九月初四日合六慶慶科大庭試武科殿試節目當爲磨鍊而凡於殿試親臨與命官前期稟旨後節目磨鍊事曾有定式矣今番則何以爲之而處所以何處擧行乎敢稟傳曰親臨磨鍊可也
정조 19년
李晩秀以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 19년
李晩秀以禁衛營言啓曰本營哨官尙乃顯身病甚重勢難察任改差何如傳曰允
정조 19년
李晩秀以摠戎廳言啓曰今此慶科庭試武科殿試時本廳將校軍兵應試應頉人別單書入之意敢啓傳曰知道
정조 19년
李祖承以成均館兼大司成意啓曰擧條批旨內曾以過期未婚之謬俗有別般矯革之飭令聞於卿之今筵所奏渠輩百計隱匿無以査出云苟有紀綱何難爲此限三日卿其一一搜出勸婚後草記事命下矣臣謹依聖敎廣加査訪則典僕鄭俊祿安億祿金四東李孝培梁福仁李鎭崇安宗淵良人李普信李春容李聖仁金增大等十一人送采過年未及成婚故另加申飭使之不多日內過婚而其中安億祿安宗淵李普信李春容金增大等五人至貧無依實難辦具依京外勸婚例使賑恤廳助給何如傳曰允過婚後形止草記此外雖未送采貧不嫁娶者亦爲抄出勸婚而令該廳依他例助給大抵泮中前期送采之謬習嚴立科條以爲痛革之地而如是而一有循襲者以傷風敗俗之律移法司照律又或登聞不飭之泮長亦施違制之律當該任屬刑配事定式可也
정조 19년
李晩秀以二所巡廳言啓曰去夜二更一點量犯夜人幼學南楚來洪延圭陳光彦等酗酒肆行街路上故執捉依例移送秋曹之意敢啓傳曰知道
정조 19년
韓用龜以刑曹言啓曰因二所巡廳啓辭去夜二更量犯夜人幼學南楚來洪延圭陳光彦等酗酒街路移送秋曹事命下矣南楚來等旣以犯夜所當依更數決笞而且犯酗酒之罪依法典從重論各決杖一百放送之意敢啓傳曰知道
정조 19년
乙卯八月二十五日卯時上御春塘臺抄啓文臣課講三廳秋等射講入侍時行左承旨李祖承左副承旨李勉兢記事官趙台榮假注書曺錫中記注官金錫泰記事官吳泰曾一提學沈煥之直提學李晩秀原任直閣尹行恁檢校直閣南公轍直閣李始源檢校待敎徐有榘抄啓文臣金近淳金履載徐俊輔洪樂浚姜浚欽洪命周黃基天洪奭周等以次侍立上具戎服乘與出千五門萬八門保定門入靑陽門降輿陞座上曰明日卽初試開場故三廳試射不得不爲之而今日値懿陵忌辰凡節有不敢如例試官以下拜禮竝除之課講則三廳射講畢後當爲之諸文臣姑爲退去上曰試官牌去來催促而出牌一事欲一番提敎而未果矣三司承宣外堂上以下不得出朱牌古例卽然近來一竝用朱牌實有歉於非其招不往之義此後申明舊制堂上以下牌招皆用粉牌進來載之院中故事可也上曰右副承旨同副承旨許遞前望單子入之待下批牌招察任出榻敎晩秀曰臣以兼帶太常事有可達者矣今年卽栗木敬差官下送之年次而自前敬差官之行周遶郡邑徵發民丁動費時月貽弊不少都提調之意亦以爲依去式例待後年次擧行爲宜今審則姑置之何如上曰依爲之出擧條晩秀曰佩符去來事體不輕而今日禁衛大將申大顯以山田摘奸事南門外仍佩往來之意言送入稟之後旋以武所試官承牌入來事甚未安不可無警推考何如上曰依爲之出擧條上命射講勉兢跪啓請宰樞執鼓宣傳官傳命應射應講者皆應試訖上入御芙蓉亭命閣臣及抄啓文臣竝進前講近思錄第一編講訖竝授通栍上乘輿出靑陽門入保定門還內諸臣以次退出
정조 19년
行都承旨蔡弘履坐行左承旨李祖承坐行右承旨李晩秀坐左副承旨李勉兢坐右副承旨韓用龜坐直同副承旨尹光普坐直注書趙台榮仕一員未差假注書曺錫中仕直事變假注書尹致永仕
정조 19년
韓用龜啓曰大司憲未差執義朴瑞源持平金羲淳試所進去掌令鄭毅祚呈辭掌令李儒修未肅拜持平金銑在外監察茶時之意敢啓傳曰知道
정조 19년
傳于尹光普曰同副承旨入侍
정조 19년
傳于蔡弘履曰承旨房仍戶兵換房
정조 19년
以宣傳官望筒傳于李晩秀曰復命間軍士房承旨兼察
정조 19년
兵曹口傳政事宣傳官單李勉兢
정조 19년
以宣傳官望筒傳于李勉兢曰都摠都事相換
정조 19년
兵曹宣傳官崔命健都摠都事柳相默相換
정조 19년
傳于李勉兢曰試望明當擬入卿宰侍從罷散人竝敍用
정조 19년
傳于李祖承曰江華留守率納試入格武士上來事令備局星火行會
정조 19년
傳于李晩秀曰局出身中有年過八十而落鄕老職不得爲之者一人年近八十而未及加資者六人又有局出身近四十年隨行者竝帖加成給
정조 19년
傳于尹光普曰假家革罷之法禁何如而今番試所依舊造作云戶曹判書越俸一等當該主掌務官拿處此後文武試所更或犯禁戶判難免重勘以此嚴飭
정조 19년
以軍器寺進上筒箇造成時監造官僉正李邦億單子傳于李晩秀曰可謂武弁一名中久勤陞敍
정조 19년
以水原留守趙心泰狀啓今番殿試及會試時赴試人關錄事傳于李晩秀曰昨聞兵判言更思其時文武納試事欲爲下敎時錯認武科之亦然而有此下敎矣初試之類當於殿試日磨試此意知悉事回諭
정조 19년
蔡弘履以吏曹言啓曰今此合六慶慶科大庭試文科初試試官明日早朝當爲擬入而判書尹蓍東服制未出仕參議未差只有臣昇源一人無以備員擧行何以爲之敢稟傳曰參議前望單子入之待下批牌招察任可也
정조 19년
吏曹參議前望單子入之成德雨落點
정조 19년
李勉兢以兵曹言啓曰武所試官中時無職名人依例口傳付軍職之意敢啓傳曰知道
정조 19년
李勉兢以兵曹言啓曰依下敎丹鳳門守門將金尙漸宣仁門守門將李東煥各決棍十度之意敢啓傳曰知道
정조 19년
李勉兢以壯勇言啓曰今此合六慶慶科大庭試殿試時本營直赴殿試人及直赴會試人應試應頉區別依定式別單書入之意敢啓傳曰知道
정조 19년
李勉兢以訓鍊都監言啓曰今此合六慶慶科大庭試武科時本局將校軍兵中直赴殿試及會試之類別單書入之意敢啓傳曰知道
정조 19년
李勉兢以御營廳言啓曰今此合六慶慶科大庭試武科時本廳將校軍兵直赴中應試應頉之類依定式區別別單書入之意敢啓傳曰知道
정조 19년
李勉兢以庭試初試武一所試官言啓曰本所今日平明開場而捧單自天字至當字半字合二百五十字都數爲一萬二千五百五十三人之多而今方鱗次捧單則會試前有難畢試在前如此之時有先施柳葉箭而二貫革外加設八貫革合十貫試取之意敢啓傳曰何必十貫革雖至十五貫革因地形加設試官分坐監試行副護軍申大謙宣傳官李商一試官加差使之除下直進去
정조 19년
李勉兢以庭試初試武一所試官意啓曰本所開場草記傳曰何必十貫革雖至十五貫革因地形加設試官分坐監試行副護軍申大謙宣傳官李商一試官加差下使之除下直進去可也事命下矣依下敎加設五貫革試取之意敢啓傳曰知道何必十五貫革雖至二十貫革若有分設之處具由論理草記則試官當加差矣
정조 19년
李勉兢以庭試初試武一所試官意啓曰本所貫革加設草記傳曰知道何必十五貫革雖至二十貫革若有分設之處具由論理草記則試官當加差事命下矣十五貫革之外他無變通分設處故勢難加設而今日臣所柳葉箭應射擧子自天字至崗字二千四百人內入格爲一百一人而日暮姑停之意敢啓傳曰知道
정조 19년
李勉兢以庭試武二所初試試官意啓曰臣所擧子自天字至建字捧單元數合爲一萬五百人今方開場而擧子數多會試迫頭在前如此之時有先取柳葉箭之規貫革亦有加設之例元貫革外加設六貫革試取之意敢啓傳曰何必十貫革雖至十五貫革因地形加設試官分坐監試行副護軍任嵂前宣傳官金錫鼎試官加差使之除下直進去可也
정조 19년
李勉兢以庭試武二所試官意啓曰本所開場草記傳曰何必十貫革雖至十五貫革因地形加設試官分坐監試行副護軍任嵂前宣傳官金鎭鼎試官加差下使之除下直進去可也事命下矣依傳敎加設七貫革合十五貫革分坐試取之意敢啓傳曰知道何必十五貫革雖至二十貫革若有分設之處具由論理草記則試官當加差矣
정조 19년
韓用龜以義禁府言啓曰今此慶科庭試初試時本府都事皆爲赴擧武都事一員本府入直當直入直都事公事回公都事文一二所禁亂都事武一二所禁亂都事無以推移假都事六員令該曹口傳差出以爲分排之地何如傳曰允以訓正訓副宣傳官假差可也
정조 19년
韓用龜以刑曹言啓曰因本曹都囚徒玉堂書吏等不以實告之委折嚴杖取招竝與現告落漏之人査出以聞事命下矣依傳敎卽爲嚴杖取招而適値齋日不得用杖過齋後擧行何如傳曰與用刑有異如有特敎則係爲擧行今日開坐嚴杖議招期於査出可也
정조 19년
李勉兢以一所巡廳言啓曰近來夜禁申飭何等截嚴則折衝金麗輝以龍虎營馬醫肆然犯夜極爲痛駭常時不能檢飭之罪在所難免當該禁軍別將推考何如傳曰別將旣兼捕將管下將校若或申飭豈有是乎當該捕將爲先越俸一等可也
정조 19년
李勉兢以二所巡廳言啓曰夜禁申飭何等嚴截則閑良權應順左邊捕校除汰已久而假稱捕校無難犯夜極爲痛駭常時不能檢飭之罪在所難免當該捕盜大將推考何如傳曰允時任捕校猶不敢然況前仕之白徒乎捕校隨行時該廳捕將使之各別嚴棍捧招草記可也
정조 19년
禮曹啓目東南關王廟殿內有頉處修改吉日令日官安圭祥推擇則來九月二十八日爲吉云以此日時擧行而句管堂上各一員進去監董事判付內依所啓施行爲旀句管堂上段此後壯勇大將亦爲例兼事分付爲良如敎
정조 19년
兵曹啓目粘連觀此平安兵使申應周狀啓則壯勇營所屬古城鎭壯別軍官都試自今年爲始出身閑良各取優等一人令該曹稟處亦爲白臥乎所當初節目出身閑良通瀜試才居首沒技及之次人分等論賞者寔出於邊堡武士慰悅激勵之方而今此帥臣因一時施惠之志遽請改制者揆以事體極爲猥屑原狀啓勿施該帥臣施以譴罷之典何如判付啓有倉舍修葺之役帥臣推考伏啓勿施爲良如敎
정조 19년
刑曹啓目弘文館書吏朴重顯等館員之不俟面看而徑出者日前現告外一直抵賴終不實告之狀萬萬痛惡有不可但以嚴杖査出更加刑訊期於直招何如判付啓一則已勘之人一則最稱守法者況皆已升堂上之人者乎許多人冒禁又何敢以無執之金熙采一人現告乎此人亦已自政院捧現告者名以法曹特敎査問之下尙不能査出卿等從重推考爲去乎更加嚴杖期於得情爲良如敎
정조 19년
乙卯八月二十六日辰時上御王大妃殿差備修改役所小次左承旨左副承旨入侍時行左承旨李祖承左副承旨李勉兢記事官趙台榮記注官金錫泰記事官吳泰曾原任直提學徐龍輔原任直閣尹行恁以次進伏訖上曰戶曹判書入侍出榻敎賤臣承命出與戶曹判書李時秀偕入進伏上曰今此修改之役從速完役而匠手及役夫數甚夥然易致喧聒各別禁飭可也上曰備局來會堂上中一人入侍出榻敎上曰禮曹判書入侍出榻敎賤臣承命出與有司堂上徐有隣禮曹判書閔鍾顯偕入進伏上曰外方擧子多數上來耶有隣等曰遐外擧子之多數上來無如今番云矣鍾顯曰今番慶科八路儒生觀光者比前數多入門之際易致紛雜而分設三所亦關貢弊臣意則雖分兩所一所則通中樞府二所則通明倫堂設場俾無狹窄之患似合變通之方故敢此仰達矣上曰依爲之鍾顯曰直赴會試人之入門日收捧殿試名紙給分人之階上別坐及捧券之懸題後限以三時竝依新頒事目定式施行事預爲知委何如上曰依爲之出擧條鍾顯曰守國寺卽西五陵造泡寺所重自別而近來寺殘僧少殆難支存極爲可悶適於此際南海龍門寺熊川聖興寺慈仁盤龍寺僧徒願屬於守國寺來訴備局及禮曹若依其所願移屬於守國寺則自當有彼此兩便之道故敢此仰達矣上曰依爲之出擧條勉兢曰臣於待罪關東時以楡岾寺修葺事因禮判筵奏批旨內分付道臣從便改建如有不獲已請得之事往復廟堂從長拮据畢役後使之報來草記可也事命下矣此是啓下行會則事當極力顧助而區劃無策寺役中輟臣之未卽奉行不勝惶悚而大抵本道財力他無辦出之道僧帖成給旣有長安寺已例最爲無弊足以完役故敢此仰達矣上曰所奏極爲便好朝令已久時道伯之尙不擧行稽緩甚矣僧帖一百張安寶下送斯速修葺後形止狀聞事分付可也出擧條行恁曰寧邊酬忠祠碑石役事今方經紀而緣募所得太半不足將不免停輟今因關東前道臣所奏有楡岾寺重修時成給僧帖之命矣本祠亦依此例限六十張成給則可以完役故敢此仰達矣上曰依爲之出擧條命退諸臣以次退出
정조 19년
乙卯八月二十六日未時上御重熙堂同副承旨入侍時同副承旨尹光普假注書曺錫中記注官金錫泰記事官吳泰曾以次進伏訖上曰承宣今年爲幾何予見其鬚髮甚白且入直閣望已近十年故果落點於承旨望矣命書傳敎曰慶科異於式年八路武士之爲觀光上來初日捧單至過屢萬至再明不知爲幾萬特命設十五貫革爲渠輩闊狹以示同慶之意以此曉諭場外俾各銳意較藝事分付武科一二所仍命賤臣書出傳敎二本命宣傳官二員各持一本馳往曉諭於試所場外上曰右副承旨入侍出榻敎賤臣承命出傳與右副承旨韓用龜偕入進伏上命用龜書榻敎曰試所進去宣傳官改差令該曹口傳差出仍命退承史以次退出
정조 19년
行都承旨蔡弘履坐行左承旨李祖承坐右承旨未差左副承旨李勉兢坐直右副承旨蔡弘遠坐同副承旨李肇源坐直注書趙台榮仕直一員未差假注書曺錫中仕事變假注書尹致永仕
정조 19년
大駕親臨春塘臺九日製罷還內後內閣政院玉堂藥房口傳問安答曰知道
정조 19년
藥房提調沈煥之副提調蔡弘履啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 19년
李祖承啓曰來初一日輪對日次矣敢稟傳曰爲之
정조 19년
傳于李祖承曰以慶科爲名欲使赴擧之京外諸生規行矩步長拱徐趨得免入門之紛然雜遝闕門遠東時放鑰而牌望亦於日出前去來事嚴飭則未明入來之銓官今始書入望筒不可但以稽忽言其委折爲先問啓
정조 19년
李勉兢啓曰卽者義禁府都事來言李汝節過齋後備員捧招事命下矣判義禁鄭好仁知義禁權同義禁洪明浩雖已來會同義禁趙武範病不進不得備員擧行云同義禁趙武範卽爲牌招何如傳曰許遞前望單子入之待下批先開坐後謝恩
정조 19년
同義禁前望單子入之李亨元落點
정조 19년
李祖承啓曰以慶科爲名欲使赴擧之京外儒生規行矩步長拱徐趨得免入門之紛然雜遝闕門遠東時放鑰而牌望亦於日出前去來事嚴飭則未明入來之銓官今始書入望筒不可但以稽忽言其委折爲先問啓事命下矣問于吏曹參判黃昇源參議成德雨處則以爲臣等進詣朝房恭俟闕門開鑰卽爲入來而兩所試官排望正書之際自致遲滯致勤問啓之命惶恐震懍不知所對云矣敢啓傳曰自上未明求衣待放鑰欲爲引接點下者以其爲慶科之所重況近有慈殿差備內修改之役連日監視又欲於試望酬應後進詣則爲銓官者怠緩若此可謂勞逸倒置及見對辭周遮莫甚擬議於朝房書望於賓廳則豈如是遲滯乎判堂出仕之限已過則昨日草記之以應頉措辭亦豈成說乎由前由後駭然甚矣同啓還給一竝罷職前望單子入之待下批牌招察任
정조 19년
吏曹堂上前望單子入之參判洪明浩參議韓用龜落點
정조 19년
蔡弘履啓曰吏曹郞廳來言承旨有闕政事取稟傳曰與未差之代前望單子入之待下批牌招察任
정조 19년
承旨前望單子入之洪仁浩李肇源蔡弘遠落點
정조 19년
玉堂前望單子入之應敎韓光植副應敎李宗爕校理李升運修撰李景溟沈奎魯副修撰李錫夏朴鍾淳落點
정조 19년
以副應敎李宗爕校理李升運修撰李景溟副修撰李錫夏朴鍾淳牌不進罷職傳旨傳于李祖承曰只推
정조 19년
傳于李勉兢曰觀此武一所草記十五貫革之外勢難加設云而以擧子之夥然何以趁期出榜乎武所自明日加設一所於南小營以三所稱號試官則卽令兵曹更爲擬入後牌招監試官亦爲牌招兩司在外未肅拜人許遞前望單子入之以爲備員受點之地昨日兩所十五貫革加設之後若有呼不則是認爲十貫革八貫革而未及等待而然此類許令應射事分付
정조 19년
兩司前望單子入之掌令吳鵬南持平趙德潤大司諫曺允大司諫李羽逵獻納金履喬落點
정조 19년
蔡弘履啓曰新除授大司諫曺允大方在奪告身中何以爲之敢稟傳曰蕩滌敍用
정조 19년
傳于李勉兢曰大司諫曺允大同罪諸人飭已行竝蕩滌敍用
정조 19년
大司諫前望單子入之尹弼秉落點
정조 19년
以各司坐不坐單子傳于蔡弘履曰在外工曹參判許遞前望單子入之
정조 19년
工曹參判前望單子洪仁浩落點
정조 19년
以各司坐不坐單子傳于蔡弘履雖曰閑司老病之虛縻在所體諒工曹參議黃樟許遞令該曹口傳差出
정조 19년
吏曹口傳政事以尹光普爲工曹參議
정조 19년
典醫監提調前望單子入之李敏輔落點
정조 19년
以黃昇源成德雨囚單子傳于李勉兢曰分揀放送
정조 19년
李勉兢以庭試武二所初試試官意啓曰臣所今日平明開場自珠字柳葉箭仍爲試取之意敢啓傳曰知道
정조 19년
李勉兢以庭試武一所試官意啓曰本所今日平明開場柳葉箭應射擧子自岡字仍爲試取之意敢啓傳曰知道
정조 19년
李勉兢以庭試武二所初試試官意啓曰本所貫革加設草記傳曰知道何必十五貫革雖至二十貫革若有分設之處具由論理草記則試官當加差下矣事命下矣察其地形則二十貫革有分設處之意敢啓傳曰知道二十貫革擧行則從容分排今日矢數必當多出矣
정조 19년
李勉兢以庭試武二所初試試官意啓曰昨日本所二十貫革有分設處草記傳曰知道二十貫革擧行則從容分排今日矢數必當多出矣事命下矣十五貫革外加設五貫革合二十貫革今方試取之意敢啓傳曰知道
정조 19년
李勉兢以庭試武二所初試試官意啓曰臣所昨日未及試取擧子九千五百人今日追單擧子自尺字至則字一千一百人合一萬六百人而柳葉箭試取自珠字至黎字爲三千一百五十人內入格一百五十三人未及試取七千四百五十人日暮姑停之意敢啓傳曰知道
정조 19년
李勉兢以庭試初試武一所試官意啓曰今日本所柳葉箭應射擧子自崗字至道字三千五人內入格一百五十五人昨日入格爲一百一人合二百四十六人而日暮姑停之意敢啓傳曰殿試日近柳葉箭後當試六兩矣六兩則一邊試取講則分所隔帳竝設而監試官分監事知悉二三所準此
정조 19년
李勉兢以庭試武二所初試試官意啓曰臣所今日元單擧子自天字至建字一萬五百人追單擧子自名字至慶字一千一百人合爲一萬一千六百人而自天字至闕字柳葉箭應射擧子二千一百人內入格爲一百六十六人未及試取爲九千五百人日暮姑停之意敢啓傳曰知道
정조 19년
李勉兢以兵曹言啓曰今八月三十日一番兼司僕番次矣兼司僕將趙雲衢改差之代依例口傳差出何如傳曰允
정조 19년
李勉兢以兵曹言啓曰今此合六慶慶科大庭試武科殿試時直赴殿試人及會試人等應試應頉區別別單書入之意敢啓傳曰知道
정조 19년
李肇源以戶曹言啓曰今此慶科大庭試初試時武一所主掌官宋堯熙二所主掌官鄭宗柱拿處代一所軍器寺判官朴宗鎬二所掌苑署奉事李彭老更爲定送之意敢啓傳曰知道
정조 19년
李勉兢以禁衛營言啓曰本營分授昭義門北邊體城五間許頹圮處今月二十八日始役改築之意敢啓傳曰知道
정조 19년
李勉兢以訓鍊都監言啓曰今此合六慶慶科大庭試武科時武藝廳中直赴會試之人別單書入之意敢啓傳曰知道
정조 19년
李勉兢以吏曹兵曹言啓曰行禮曹判書閔鍾顯以冬至兼謝恩正使判中樞府事單付下批矣輔國則以正一品之故雖拜判府事諸曹判書得以兼之矣崇祿以下判書不可兼帶故判府事下批之後兩任俱是實職判書則恐不可仍帶政曹事例臣等淺見俱如此而崇品重臣官職遞仍事體不輕臣等不敢擅便何以爲之敢稟傳曰從一品之判府古雖多有近則罕出卿曹之眩於擧行姑無論當之者亦認若副使之正卿借銜除拜而不出肅職銜則不肯書者有乖格例此後申飭禮判作窠差代此草記聞承宣言昨日判堂以犯染不欲爲之云近來此習太過政欲提飭者旣過數日亦足爲淸齋雖以今日試望擬入事言之判堂之不爲入來過矣此後政牌無或不進可也
정조 19년
兵曹口傳政事副司直權裕朴宗甲
정조 19년
蔡弘履以吏曹言啓曰今此合六慶慶科大庭試文科初試試官今方擬入而時無職名人員令該曹口傳付軍職何如傳曰允
정조 19년
以宋堯熙鄭宗柱囚單子傳于李肇源曰分揀放送
정조 19년
蔡弘履以漢城府言啓曰每年經潦後無依草葬處令各部官摘奸後恤典題給事曾有定式矣分付各部一一摘奸修成冊報來故別單書入而至於有主未葬之類亦令知委期速過葬事申飭各部之意敢啓傳曰知道
정조 19년
蔡弘遠以賑恤廳言啓曰北部桂生洞契任掌李萬春今月二十六日本洞路傍得今年生遺棄女兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 19년
李肇源以成均館大司成意啓曰草記批旨允過婚後形止草記此外雖未送采貧不嫁娶者亦爲抄出勸婚而令該廳依他例助給大抵泮中前期送采之謬習嚴立科條以爲痛革之地而如是而一有循襲者以傷風敗俗之律移法司照律又或登聞不飭之泮長亦施違制之律當該任屬刑配事定式可也事命下矣前所査訪典僕鄭俊祿安億祿金四東李孝培梁福仁李鎭崇安宗淵良人李普信李春容李聖仁金增大等十一人纔已過婚而未送采貧不嫁娶者典僕安性行安福龍李錫祉金成喆良人李世成等五人亦依他例令賑恤廳助給此後前期送采之謬習各別嚴禁定式擧行之意敢啓傳曰知道
정조 19년
蔡弘遠以奉常寺都提調提調意啓曰東籍親耕田所種稻皮粘粟豆太皮唐黍五種今八月晦間當爲成熟之意敢啓傳曰攝刈
정조 19년
蔡弘遠以奉掌寺都提調提調意啓曰祭享所用秋等中脯三百四十一貼今八月二十七日畢造而所入牛隻爲五十首矣進上看品中脯二貼依定式封進之意敢啓傳曰知道
정조 19년
李勉兢以右邊捕盜廳言啓曰因二所巡廳草記批旨內時仕捕校猶不敢然況前仕之白徒乎捕校隨行時該廳捕將使之各別嚴棍捧招草記可也事命下矣罪人權應順嚴棍二十度嚴問則所供內以左邊捕校隨行上年十月見汰而今年二月得差右邊捕校卽又除汰矣今二十五日初昏時偶入壯洞居針線婢家而於焉之間更鼓已下不敢還家趑趄之際被捉於二所監軍以前仕之白徒冒犯至此罪合萬死云云之意敢啓傳曰凡民猶不敢犯禁名以捕校況是退物則焉敢恣意行惡侵辱奉命之監軍乎遠地充軍可也
정조 19년
李勉兢以右邊捕盜廳言啓曰罪人權應順嚴棍捧招草記批旨內凡民猶不敢犯禁名以捕校況是退物則焉敢恣意行惡侵辱奉命之監軍乎遠地充軍可也事命下矣罪人權應順移送秋曹之意敢啓傳曰知道
정조 19년
李勉兢以刑曹言啓曰因右邊捕盜廳啓辭冒禁犯夜侵辱監軍之前仕捕校權應順遠地充軍事命下矣依傳敎罪人權應順咸鏡道洪原縣遠地充軍定配卽爲押送之意敢啓傳曰知道
정조 19년
李肇源以刑曹言啓曰義禁府罪人孔胤恒供辭啓目判付內首隷過齋後嚴刑限三次懲礪次出付刑曹事判下矣當該首羅將朴英稷嚴刑次爲先嚴囚之意敢啓傳曰知道
정조 19년
李勉兢以刑曹言啓曰依下敎吏曹當該書吏安宇成嚴囚之意敢啓傳曰知道
정조 19년
李勉兢以備邊司言啓曰守禦使出鎭山城之後京城五營中前營之仍屬當否問于曾經時任元戎指一草記事命下矣依下敎問于曾經時任元戎則前訓鍊大將李敬懋以爲守摠兩營序於五營之列各爲前後營只存標下京軍而所屬軍兵散在各邑摠廳之北漢守廳之南漢各爲緩急進退之計者是爲兵家猗角之勢廟籌兼濟之策今於守廳出鎭南城之後營制存革之擧恐無可議之端仍舊存號實合事宜而係是營制變通不敢臆籌云前訓鍊大將趙心泰以爲守禦使之罷京廳而以居留出鎭南城卽軍國之大計此豈但汰冗足食而已顧其南城設施跨據漢東已得地形而峙糧于斯儲器于斯又從以軍校兵馬布列城近各邑以之連湖西而達于關東以緩以急可伏可倚則兵家所謂百一之義是耳然夫該廳之日就凋弊將至於莫可收拾之境者乍內乍外徒歸尾洩之致儻使循名而責實今日出鎭之擧烏可已乎第伏念粵自己巳五營制成守城議定守廳卽五營中前營前營之號今無屬處別設劃代亦沒其路而且兵法亦說四營之制則就此訓御禁摠時存之營吏更定營號第次恐或爲隨時制宜之一道而以臣膚淺之見言之在昔五衛之法便今五營之制其爲宿衛之重前後一揆況訓局之累百年養兵號以中營亶出於專制中權拱護王室者也顧其名而思其義握機之營關係不輕四營之規今不可遽議然則推以事勢仍舊貫之外無他變通而或者之說以爲出鎭山城之後仍帶京營之號亦有掣礙之端此有不然者槪山城距京都不過一息聞警入保連營備禦卽朝夕間事以是之故南城軍制視他營無異可謂進戰退守無不曲當且在京時只有略干名標下而徒擁營號則於內於外別無間焉而軍兵之散在各邑無一團束領率者與後營摠廳亦無異同臣意則南漢留守依前以前營稱號恐合事宜而事係軍制存革臣不敢率爾仰對云訓鍊大將徐有大以爲今此守廳之罷京廳出南城非但汰冗便民而已重保障峙糧餉之意自在其中甚盛擧也第或以爲續兵將圖說頒下之後守廳以前營入參於五營今於出南城之後當有別設之擧云而此則不然五營中訓局外皆以鄕軍備司哨之制領率入保則臨時徵召元不係於守禦使之出與不出且庚午出鎭在於續兵將圖說頒下之翌年而守禦廳之前營亦不變通則今番允宜遵守臣意則南漢留守兼守禦使依前以前營稱號竝列於五營之制恐合事宜而事關軍制不敢臆對云矣軍制初無變革則前營不必別設而諸將臣之議旣皆純同臣等亦豈有異見乎前營之制依前施行何如傳曰此草記混下於諸承旨持公事入侍時矣諸將臣之議未必爲然前此出鎭時半京半鄕京中有營門焉有軍校焉列爲五營之數固無不可今番更張爲京營之弊罷京營之號則五營之稱可謂皮之不存苟如諸議管理鎭撫營亦當參操於合閱爲七營之制矣然則稍過於五行不及於八卦可謂彼此無當而亦有異於一軍十營之說能不爲兵家者流所嗤笑乎大抵兵將續圖說合有不可不商量處兵曹判書以大中軍身爲三軍司令之任而管下中營將訓鍊大將則腰揷三軍司令手旗將受節制於大中軍若當査功罪之時又將如何爲之此爲十分掣肘之端以是之故續圖說印行之初動駕時行陣去就標信只下於大中軍則大中軍以令箭分付隨駕大將有一將臣不從令始被嚴譴旋命分揀其後大中軍不得以令箭指揮以此仰度續圖說制度之釐改已在於先朝矣然則改五營之制非更張卽遵述也自今祛守禦廳前營之稱而摠戎廳後營之名別作單營爲三營輔車之制未爲不可卿等取考圖說及指南編問諸將臣更爲指一草記可也
정조 19년
蔡弘遠以禮曹言啓曰今此合六慶慶科大庭試文科初試一所設場於本曹矣上直郞廳依例朝房直宿之意敢啓傳曰知道